Nog ŉ ma voor Centurion-skool beroofFoto: kleutermaatjies.co.za Nog ŉ vrou is Woensdagoggend voor ŉ kleuterskool in Centurion beroof, net meer as ŉ week nadat gewapende rowers ŉ ouer voor die Laerskool Wierdapark oorval het. Kapt. Anton Breedt, woordvoerder van die polisie, het aan Maroela Media gesê die voorval het omstreeks 07:30 voor die Kleutermaatjies-kleuterskool in Jeanlaan gebeur. ŉ Woordvoerder van die kleuterskool het aan Maroela Media gesê die vrou het in die parkeerterrein voor die skool stilgehou en om haar motor gestap om haar kleuter uit die voertuig te haal, toe die boosdoeners agter haar stilgehou het. “Hulle het haar op die grond vasgedruk en met ŉ vuurwapen gedreig om stil te bly, terwyl hulle haar juweliersware van haar afgehaal het. Gelukkig het hulle nie haar motor gevat nie, want haar kind was nog daarin.” Die rowers het onmiddellik gevlug. Die ma was erg getraumatiseerd na die voorval en het kort daarna traumaberading ontvang. ŉ Ander ouer en onderwyser wat die rooftog aanskou het, het ook berading ontvang. Maroela Media het vroeër berig ŉ 37-jarige vrou van Pretoria is op 5 September in die parkeergebied buite die Laerskool Wierdapark, op die hoek van Meyer- en Chris Hougaardstraat, van haar ring en voertuigsleutels beroof. Die voorval is op kringtelevisie vasgelê en later op sosiale media gedeel. Breedt het Woensdag gesê die polisie kan nie nou bevestig of die twee voorvalle met mekaar verband hou nie, maar het gesê dit sal deel vorm van die ondersoek. Hy wou ook nie gerugte dat dieselfde silwer Audi-voertuig, wat by die rooftog by die Laerskool Wierdapark betrokke was, ook by die Kleutermaatjies-kleuterskool betrokke was nie en het gesê die fabrikaat en registrasienommer van die voertuig moet nog vasgestel word. Niemand is nog in hegtenis geneem nie.